Diari Oficial de la Generalitat Valenciana


Sumari del DOGV 3681, del 04-02-2000 (1999/878)

RESOLUCIÓ de 27 de gener 2000, de la Direcció General de Funció Pública, per la qual es convoca el concurs general de trasllats núm. 17/00-L, per a la provisió de llocs de treball de naturalesa laboral, grup D, amb mobilitat horitzontal.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3681

Data del DOGV
:   04-02-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/878


Data del document
:   01-12-1998

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * suport econòmic
    * salut pública
    * ajuda pública
    * assignació per estudis

RESOLUCIÓ de 27 de gener 2000, de la Direcció General de Funció Pública, per la qual es convoca el concurs general de trasllats núm. 17/00-L, per a la provisió de llocs de treball de naturalesa laboral, grup D, amb mobilitat horitzontal. [1999/878]
  
Vist que en les relacions de llocs de treball de l'administració del Govern Valencià actualment vigents, aprovades per Resolució d'aquesta Direcció General, de 4 d'agost de 1998 (DOGV núm. 3.317, de 27 d'agost), apareixen llocs de treball corresponents al grup D de titulació de diverses categories, de naturalesa laboral, en les distintes conselleries, la provisió dels quals s'ha d'efectuar mitjançant concurs, d'acord amb el que disposa la Llei de la Funció Pública Valenciana, el Reglament de Selecció de Personal, Provisió de Llocs de Treball i Carrera Administrativa del Personal comprés en l'àmbit d'aplicació de la mencionada llei, aprovat per Decret núm. 33, de 9 de març de 1999, del Govern Valencià (DOGV núm. 3477, de 20 d'abril), i el II Conveni Col·lectiu del Personal Laboral al Servei de l'Administració Autonòmica Valenciana.
  
Per tal de possibilitar l'obtenció d'un lloc de treball corresponent a una altra categoria professional, amb destinació definitiva i mitjançant concurs, a través de la denominada ?mobilitat horitzontal- prevista en l'article 8 del mencionat II Conveni Col·lectiu, vistes les sentències núm. 7/1998, de 5 de maig, de la Sala Social del Tribunal Superior de Justícia de la Comunitat Valenciana, recaiguda en el procés núm. 4 de 1998, i la de 16 de març del present 1999 de la Sala Social del Tribunal Suprem, dictada en el Recurs de Cassació núm. 2881/1998.
  
Vista l'Ordre de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball.
  
Per tant, havent-se procedit a la preceptiva negociació amb les organitzacions sindicals més representatives en l'àmbit del personal laboral, aquesta direcció general resol:
  
Convocar concurs de mèrits per a la provisió dels llocs de treball que es relacionen en l'annex I de la present resolució, personal laboral del grup D de titulació, el qual es desenrotllarà d'acord amb les següents
  
Bases
  
Primera. Participants
  
A) Amb caràcter voluntari. Podrà participar en aquest concurs el personal contractat laboral fix al servei de l'administració del Govern Valencià que ocupe llocs de treball corresponents a les categories professionals compreses en el grup D de titulació, i que es troben en qualsevol de les següents situacions:
  
1) Servei actiu:
  
a) Amb destinació provisional, adscrits a llocs de treball que no siguen objecte de la present convocatòria.
  
b) Amb destinació definitiva.
  
2) Qualsevol de les situacions d'excedència voluntària. En el cas d'excedència voluntària per interés particular, quan en la data d'acabament del termini de presentació d'instàncies hagueren transcorregut més de dos anys des de la declaració en la citada situació.
  
B) Amb caràcter forçós. Estan obligats a participar en aquest concurs:
  
1) El personal contractat laboral fix, excedent forçós, que no tinga reserva de lloc.
  
2) El personal contractat laboral fix que estiga en servei actiu amb destinació provisional adscrit als llocs convocats. En el cas que aquest personal no obtinga cap lloc en la present convocatòria, quedarà sense destinació i a disposició de la subsecretària o subsecretari o, si fa el cas, de la secretària o secretari general de la conselleria en què prestava serveis.
  
El personal a què fa referència aquest apartat B) que no participe en el concurs que es convoca, serà declarat excedent voluntari.
  
Segona. Presentació de sol·licituds
  
Les sol·licituds, que es facilitaran a les oficines públiques que es relacionen en l'annex II, es presentaran en el termini de 20 dies hàbils comptats des del següent al de la publicació d'aquesta convocatòria en el Diari Oficial de la Generalitat Valenciana, en el Registre General de Documents de la Conselleria de Justícia i Administracions Públiques, c/ Historiador Chabàs núm. 2, 46996 València, en els corresponents registres dels serveis centrals i territorials de les distintes conselleries o a les oficines públiques a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Per tractar-se d'un document que serà objecte posterior de tractament informatitzat, i per tal d'evitar qualsevol error invalidant, en emplenar la sol·licitud de participació, haurà d'observar-se amb el degut rigor les instruccions que hi figuren al dors. Sense perjuí de l'anterior, en aquesta convocatòria concreta, en l'apartat A) de la sol·licitud de participació relatiu a la convocatòria, a la casella referida a la denominació o categoria s'indicarà «Mobilitat horitzontal». Així mateix, en aquesta convocatòria concreta no s'hauran d'emplenar en cap cas els apartats E) i H) del citat imprés de sol·licitud.
  
A la sol·licitud s'adjuntarà fotocòpia del DNI de la o del sol·licitant.
  
Tot el personal que participe en el concurs presentarà, a més a més, els documents originals o fotocòpies, degudament compulsades, que acrediten la seua antiguitat, titulació o titulacions, llocs de treball exercits, cursos de formació i perfeccionament superats, coneixement del valencià, coneixement d'idiomes comunitaris, i de qualsevol altre mèrit que estimen oportú al·legar. Si els mèrits al·legats consten amb antelació en la Unitat de Registre de Personal de la Direcció General de Funció Pública, serà suficient citar-los en la sol·licitud, sense necessitat d'aportar la corresponent documentació acreditativa.
  
Tercera. Llocs de treball que poden sol·licitar-se
  
A) El personal participant amb caràcter voluntari podrà sol·licitar, per ordre de preferència, els llocs de treball relacionats en l'annex I de la present convocatòria per als quals complisca els requisits exigits.
  
B) El personal participant amb caràcter forçós, citat en la base primera apartat B, subapartat 1, haurà de sol·licitar, per ordre de preferència, tots els llocs de treball relacionats en l'annex I de la present convocatòria, per als quals complisca els requisits exigits.
  
C) El personal participant amb caràcter forçós citat en la base primera, apartat B, subapartat 2, haurà de sol·licitar, almenys, el lloc de treball que ocupa.
  
Quarta. Barem de mèrits
  
De conformitat amb l'Ordre de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball, la valoració dels mèrits al·legats pel personal participant, s'efectuarà d'acord amb el següent barem:
  
A) Antiguitat: es valorarà a raó de 0,05 punts per cada mes complet de serveis en actiu en les distintes administracions públiques, fins a un màxim de 9 punts. A aquests efectes també es computaran els serveis reconeguts, a l'empara d'allò que s'ha disposat en la Llei 70/1978, de 26 de desembre, de Reconeixement dels Serveis Previs en l'administració Pública.
  
B) Formació
  
1) Titulació acadèmica: qualsevol titulació acadèmica d'igual o superior nivell a l'exigit per a pertànyer al respectiu grup de titulació, excloent la que va servir per a això: 1,5 punts, amb un màxim de 3 punts. A aquests efectes, es puntuarà el nivell més alt de titulació acreditada, entenent que s'hi inclouen aquelles altres titulacions necessàries per a la seua obtenció.
  
En el cas que el lloc es trobe adscrit a dos grups de titulació, es considerarà com a exigida la titulació corresponent al grup superior.
  
2) Cursos de formació i perfeccionament: es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 3 punts i d'acord amb la següent escala:
  
a) De 100 o més hores: 2,00 punts
  
b) De 75 o més hores: 1,50 punts
  
c) De 50 o més hores: 1,00 punts
  
d) De 25 o més hores: 0,50 punts
  
e) De 15 o més hores: 0,20 punts
  
En cap cas es puntuarà en el present subapartat ni en l'anterior els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats, quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
Així mateix, i en el supòsit de cursos impartits, aquests es valoraran només una vegada, i no seran susceptibles de ser valorades successives edicions d'un mateix curs.
  
3) Valencià: el coneixement del valencià es valorarà fins a un màxim de 3 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb la següent escala:
  
a) Coneixement Oral: 0,75 punts.
  
b) Grau Elemental: 1 punt.
  
c) Grau Mitjà: 2 punts.
  
d) Grau Superior: 3 punts.
  
La valoració del coneixement del valencià s'efectuarà puntuant exclusivament el nivell més alt obtingut, i sempre i quan no constituïsca un requisit del lloc degudament establit en la convocatòria, i es valorarà exclusivament en aquest últim cas la disposició de nivells ?entesos com a cursos complets superats- superiors a l'exigit, a raó d'1 punt per nivell.
  
4) Idiomes comunitaris, fins a un màxim de 2 punts, a raó de 0,40 punts per curs o la seua equivalència si es tracta de cicles, corresponent a títol expedit per la universitat o escola oficial d'idiomes.
  
La puntuació màxima possible a obtindre en el present apartat B serà, en conseqüència, d'11 punts.
  
C) Mèrits específics: l'experiència en l'exercici de llocs de la mateixa categoria professional del lloc a què es concursa, a raó de 0,20 punts per mes complet de serveis fins a un màxim de 3 punts. L'experiència es valorarà a partir del moment d'adquirir la condició de personal fix en algun lloc de la Generalitat Valenciana.
  
En conseqüència, la puntuació màxima possible a obtindre pels tres apartats serà de 23 punts.
  
Cinquena. Puntuació mínima
  
Per a l'adjudicació de les vacants caldrà que les persones aspirants arriben a la puntuació mínima de 2 punts.
  
Sisena. Valoració dels mèrits
  
Els mèrits seran avaluats, amb referència a la data de tancament del termini de presentació d'instàncies, per una Comissió de Valoració composta pels següents membres:
  
Titulars:
  
Presidenta:
  
- Sra. Alegría Molina Benet.
  
Vocals:
  
- Sra.. Vicente Sobrino Gómez.
  
- Sra. Ana Canela Bretón.
  
Vocal-secretària:
  
- Sra. Marina Conejero Hinajeros, en representació de la Direcció General de Funció Pública.
  
Representants sindicals:
  
- Un/a representant del sindicat CSIF.
  
- Un/a representant del sindicat UGT.
  
- Un/a representant del sindicat CCOO.
  
Suplents:
  
Presidenta:
  
- Sra. Amparo Alapont Navarro.
  
Vocals:
  
- Sra. Begoña Duart Quiles.
  
- Sra. Amelia Tejero Martínez.
  
Vocal-secretària:
  
- Sra. Vicenta Gómez Navarro, en representació de la Direcció General de Funció Pública.
  
Representants sindicals:
  
- Un/a representant del sindicat CSIF.
  
- Un/a representant del sindicat UGT.
  
- Un/a representant del sindicat CCOO.
  
La Comissió de Valoració podrà sol·licitar de la Direcció General de Funció Pública la designació d'experts que, en qualitat d'assessors, actuaran amb veu però sense vot.
  
El funcionament de la Comissió de Valoració s'ajustarà a allò que s'ha previst en el Reglament de Selecció, Provisió de Llocs de Treball i Carrera Administrativa del Personal, comprés en l'àmbit d'aplicació de la Llei de la Funció Pública Valenciana, aprovat pel Decret núm. 33/1999, de 9 de març, del Govern Valencià (DOGV núm. 3477, de 20 d'abril) i a allò que s'ha establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú per als òrgans col·legiats.
  
Setena. Adjudicació de destinacions
  
L'adjudicació de destinacions es farà segons l'ordre de la puntuació que s'haguera obtingut per aplicació del barem assenyalat en la base quarta d'aquesta convocatòria, sense perjuí del que disposa l'article 8.A.1. del vigent Conveni Col·lectiu del Personal Laboral de la Generalitat Valenciana.
  
Conforme a allò que s'ha previst amb caràcter general per a la provisió de llocs de treball en l'apartat A) del citat article 8 del Conveni Col·lectiu, i en el que resulta d'aplicació a la present convocatòria de cobertura interna, la provisió es realitzarà en la forma següent:
  
a) El personal excedent forçós del mateix subgrup, tindrà dret preferent a l'adjudicació de lloc, amb independència d'allò que s'ha establit en l'apartat següent.
  
b) Els llocs s'adjudicaran per ordre de puntuació per aplicació del barem previst en la base quarta, amb el següent ordre de prelació en el cas d'empat en la puntuació per aplicació del mencionat barem:
  
1r. Concurs de personal fix en actiu de la mateixa categoria.
  
2n. Mobilitat horitzontal de personal fix en actiu del mateix subgrup.
  
3r. Reingrés d'excedents voluntaris de la mateixa categoria.
  
4t. Mobilitat horitzontal de personal laboral fix d'altres subgrups del mateix grup de titulació.
  
Per a determinar l'ordre de prelació entre els subgrups i entre les distintes categories d'un mateix subgrup, s'atendrà l'ordre en què estan relacionats en el Conveni Col·lectiu vigent.
  
Si persisteix l'empat, s'adjudicarà la plaça al concursant que haja obtingut major puntuació en l'apartat de formació; si dita puntuació és també igual, es consideraria l'obtinguda en antiguitat, i posteriorment, els mèrits específics. Si persisteix l'empat, s'adjudicarà per sorteig.
  
La Comissió de Valoració, immediatament abans de redactar la proposta de resolució, posarà de manifest a les persones participants les puntuacions assignades en les distintes fases de valoració del concurs, així com els llocs adjudicats, mitjançant inserció d'anuncis en els corresponents taulers dels serveis centrals de València i els territorials d'Alacant, Castelló i València, de la Conselleria de Justícia i Administracions Públiques.
  
Les persones interessades podran, en el termini de 10 dies hàbils, al·legar i justificar el que estimen pertinent davant de la Comissió de Valoració del concurs.
  
Una vegada redactada per la Comissió de Valoració la proposta de resolució, en què hauran de ser tingudes en compte les al·legacions i justificacions presentades, tant si hagueren sigut estimades com desestimades, aquesta serà elevada a la Direcció General de Funció Pública, la qual dictarà la resolució corresponent.
  
Vuitena. Resolució del concurs
  
El present concurs serà resolt per la Direcció General de Funció Pública de la Conselleria de Justícia i Administracions Públiques en un termini no superior a tres mesos, comptats des de l'endemà a la data d'acabament del termini de presentació d'instàncies.
  
Novena. Desistiment i renúncia
  
1. Desistiment. Les persones sol·licitants podran desistir de la seua petició dins del termini de presentació d'instàncies. Transcorregut dit termini, no s'acceptarà cap desistiment, i quedaran vinculats les i els participants a les seues sol·licituds i al resultat del concurs, llevat el supòsit previst en el paràgraf 2n d'aquesta base.
  
No obstant això, si concorren raons de convivència, que haurà de quedar acreditada en les actuacions, les o els participants que reunisquen els requisits exigits, podran condicionar les seues respectives peticions de les vacants anunciades en el concurs per a un mateix municipi al fet que obtinguen destinació en el concurs en el mateix municipi.
  
2. Irrenunciabilitat de les destinacions. No tindran efecte les renúncies que puguen presentar-se a les destinacions adjudicades en el present concurs, excepte que amb anterioritat a l'acabament del termini possessori, excloses les pròrrogues reglamentàriament previstes, les persones interessades obtingueren una altra destinació, bé pel procediment de lliure designació bé per concurs, sempre que aquests hagueren sigut convocats amb data anterior a la d'adjudicació d'aquell, en aquest cas podran optar per un dels dos, i estaran obligats a comunicar la seua opció, per escrit dirigit a la Direcció General de Funció Pública, en el període de temps comprés entre la publicació de la resolució del present concurs en el Diari Oficial de la Generalitat Valenciana i l'acabament del termini de presa de possessió.
  
3. Podrà, així mateix, desistir-se de la participació en el concurs o renunciar-se al lloc adjudicat, quan transcórreguen més de dotze mesos entre la convocatòria i la resolució del concurs.
  
Diez. Cessament i presa de possessió
  
En la resolució del concurs que es convoca s'efectuarà expressa indicació dels terminis de cessament i presa de possessió, la data de començament d'aquests. La conselleria o organisme on preste serveis la personal interessada podrà sol·licitar a l'autoritat convocant l'ajornament del cessament per necessitats del servei fins a un màxim de vint dies hàbils. Aquesta sol·licitud serà resolta una vegada escoltada la conselleria o organisme de destinació.
  
Onze. Curs d'adaptació
  
El personal que amb motiu de la resolució del concurs convocat obtinga una destinació corresponent a categoria professional distinta de la de la seua procedència, haurà de superar un curs d'adaptació el contingut del qual, atenent l'especialització dels llocs de treball a proveir, serà determinat per la Direcció General de Funció Pública.
  
En la convocatòria del curs d'adaptació podrà establir-se l'exempció de superar part o la totalitat de les matèries incloses en aquest a les persones participants que ja hagueren acreditat el seu coneixement, mitjançant la superació de proves selectives convocades per la Direcció General de Funció Pública.
  
El curs d'adaptació es convocarà en el termini d'un mes comptat des de la resolució del concurs.
  
Dotze. Normativa supletòria
  
En tot el no previst concretament en la present convocatòria s'estarà a allò que s'ha previst en la mencionada Ordre de 20 de gener de 2000, del conseller de Justícia i Administracions Públiques, per la qual s'aproven els barems generals de aplicació als concursos de mèrits per a la provisió de llocs de treball, en el Reglament de Selecció, Provisió de Llocs de Treball i Carrera Administrativa del Personal, comprés en el àmbit de aplicació de la Llei de la Funció Pública Valenciana i a allò que s'ha disposat en el II Conveni Col·lectiu del Personal Laboral al Servei de l'administració Autonòmica.
  
Tretze. Recursos
  
Contra la present resolució, que no esgota la via administrativa, podrà interposar-se recurs d'alçada davant el conseller de Justícia i Administracions Públiques, en el termini d'un mes comptat des de l'endemà de la seua publicació. El recurs contenciós administratiu podrà interposar-se en el termini de dos mesos comptats des de l'endemà de la notificació de la resolució del recurs d'alçada, o transcorreguts tres mesos des de la seua interposició, si no recaiguera resolució expressa, davant del Jutjat Contenciós Administratiu corresponent, de conformitat amb allò que s'ha disposat en els articles 109, 110 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. Les persones interessades podran, no obstant això, interposar qualsevol altre recurs que estimen procedent per a la defensa dels seus interessos.
  
València, 27 de gener de 2000.- El director general de Funció Pública: José Joaquín Segarra Castillo.
  
ANNEX II
  
(Oficines públiques)
  
Alacant
  
- Direcció Territorial de la Conselleria de Justícia i Administracions Públiques.
  
Avinguda del Doctor Gadea, número 10, segon.
  
03176 Alacant
  
Telèfon PROP: 96 593 40 00
  
Castelló
  
- Direcció Territorial de la Conselleria de Justícia i Administracions Públiques,
  
Carrer Major, número 78
  
12876 Castelló de la Plana
  
Telèfon PROP: 964 35 80 00
  
València
  
- Registre General de la Conselleria de Justícia i Administracions Públiques,
  
Carrer de l'Historiador Chabàs, número 2
  
46037 València
  
- Oficina PROP
  
Carrer del Miquelet, número 5
  
46425 València
  
Telèfon PROP: 96 386 60 00